पर ओदा निक्के हुंदें दा मित्तर राजकमार अपने मित्तरा गी नेइं बसारी सकेआ। ओ राजकमार किश दुआस जन रौन लगा। ओ जिन्ना चन्ना गी बसारने दा जतन करदा ओ उन्ना गै उस्सी होर मता चेता औंदा। इक्क दिन फिरदें-फरांदें ओ इक्क दरेआ दै कंढै जाइ निकलेआ। उत्थें एक बेड़ी कंडै लग्गी दी ही जेदेच् इक्क बड़ी गै शैल कुड़ी बैठी दी ही। उस राजकमारै गी दिख्खियै पैलें ओ हस्सी, फिरी उसनै अपने हत्थै च पकड़े दे फुल्लै गी मत्थें कन्नै लाया, फी दंदें कन्ने छूइऐ पैरै हेठ मली ओड़ेआ। एनें सारतें च् किश गल्ल समझाइयै ओ रोइ, पर राजकमारै गी किश समझा नेइं आया। म्हैलेंच् बापस परतिऐ उसनै एदा अर्थ सारें सेआनें ते मिलने आलेंगी पुच्छेआ, पर कुसेगी बी अर्थ लाना नेंइं आया। तां उस्सी अपना मित्तर चन्न चेत्ता आया। जेकर ओ हुंदा तां ए सारतीं दिंआं गल्लां उस नै झट समझी लैनिआं हां।